Bedfordview-man by verkeerslig doodgeskiet; Krejcir ontken verbintenisBassam Issa het in sy Audi Q7 by ‘n verkeerslig staan en wag toe die aanvallers op hom losgebrand het. Argieffoto. ŉ Man is Saterdag in sy Audi Q7 by ŉ verkeerslig in Smithstraat in Bedfordview, Johannesburg, doodgeskiet. “Bassam Issa (51) is doodgeskiet toe hy in sy voertuig by die verkeerslig staan en wag het,” het lt.kol. Katlego Mogale, woordvoerder van die polisie, gesê. “’ŉ Ford Ranger-voertuig het langs hom ingetrek en op hom losgebrand. Die Ranger het kort daarna van die toneel gevlug.” Paramedici het Issa op die toneel dood verklaar. Eyewitness News het vroeër berig dat die man ŉ vennoot was van die omstrede Tsjeggiese sakeman, Radovan Krejcir. Maar Krejcir het intussen enige verbintenis aan die man ontken. “Ek het geen verbintenis aan die man nie,” het Krejcir aan Sapa gesê. “Ek ken hom net as ŉ inwoner van Bedfordview. Ek weet hy was eensaam, hy was altyd alleen. Ek voel jammer vir hom, maar wat kan mens doen.” Mogale sê die polisie het reeds met hul voorlopige ondersoek begin. Niemand is nog in hegtenis geneem nie en die polisie het nog nie enige verdagtes nie.